കൊഞ്ചലും കുസൃതിയുമായി യശോദയും കൃഷ്ണനും കൃഷ്ണജയന്തിയില് വൈറലായി യശോദ കൃഷ്ണകാവ്യം ഗുരുവായൂര്: ഉണ്ണിക്കണ്ണനെ മടിയിലിരുത്തി വെണ്ണ കോരി നല്കുന്ന യശോദ. കുസൃതി കാട്ടുന്ന കണ്ണന് പരിഭവത്തോടെയുളള ശകാരം, കളളച്ചിരിയോടെ എല്ലാം കേട്ട് അമ്മയെ പറ്റിച്ച ഭാവത്തില് നില്ക്കുന്ന കൃഷ്ണന്. ശ്രീകൃഷ്ണജയന്തി ദിനത്തില് വൈറലാവുകയാണ് ഈ യശോദയും ഉണ്ണിക്കണ്ണനും. കുന്ദംകുളം സ്വദേശിയും യുവ ഫോട്ടോഗ്രാഫറുമായ പ്രണവ് സി സുഭാഷാണ് ഫോട്ടോഷൂട്ടിലൂടെ യശോദയുടെയും ഉണ്ണികൃഷ്ണന്റെയും ഭാവഭേദങ്ങള് പകര്ത്തിയത്. വെണ്ണ തിന്നുന്ന കൃഷ്ണനും അമ്മ ശകാരിക്കുമ്ബോള് കളളച്ചിരിയോടെ നില്ക്കുന്ന കൃഷ്ണനുമെല്ലാം അങ്ങേയറ്റം സൂക്ഷ്മതയോടെ ഒപ്പിയെടുത്തിരിക്കുന്നു. ചിത്രങ്ങള് ഇതിനോടകം ഇന്സ്റ്റഗ്രാം അടക്കമുളള സമൂഹമാദ്ധ്യമ പ്ലാറ്റ്ഫോമുകളില് വൈറലായി മാറി. പുന്നയൂര്കുളം വടക്കേക്കാട് കുന്നത്തൂര് മന ഗോകുലമാക്കിയായിരുന്നു ചിത്രീകരണം. സീരിയല് നടി കൂടിയായ രശ്മി സോമന് ആണ് യശോദയായി വേഷമിട്ടത്. മുന്പ് കൃഷ്ണകൃപാസാഗരം സീരിയലില് യശോദയായി രശ്മി സോമന് ചെയ്ത വേഷം ഏറെ ശ്രദ്ധിക്കപ്പെട്ടിരുന്നു. അതിന്റെ ആത്മവിശ്വാസത്തിലാണ് ഒരിക്കല്കൂടി ഉണ്ണിക്കണ്ണന്റെ അമ്മയാകാന് ഒരുങ്ങിയതെന്ന് രശ്മി പറയുന്നു. ഗുരുവായൂര്ക്കാരി ആയതിനാല് യശോദയുടെ വേഷം ഹൃദയത്തോട് ചേര്ത്ത് വെക്കും. പതിവായി കേട്ടിരുന്ന കഥകളാണ് യശോദയുടെയും ഉണ്ണിക്കണ്ണന്റെയും. അതുകൊണ്ടു തന്നെ ആ കഥാപാത്രങ്ങളായി അഭിനയിക്കുന്നത് വലിയ ഭാഗ്യമായിട്ടാണ് കാണുന്നതെന്നും രശ്മി സോമന് പറഞ്ഞു. പതിവ് രാധാ കൃഷ്ണ സങ്കല്പങ്ങളില് നിന്ന് വേറിട്ട് നിര്ത്താനാണ് യശോദയെയും ഉണ്ണിക്കണ്ണനെയും തെരഞ്ഞെടുത്തതെന്ന് ഫോട്ടോഗ്രാഫര് പ്രണവ് സി സുഭാഷ് പറഞ്ഞു. സാധാരണ കാണുന്ന ഈ ചിത്രങ്ങളില് നിന്ന് വ്യത്യസ്തമായ കഥ പറയണമെന്ന ആഗ്രഹമാണ് യശോദയിലും കൃഷ്ണനിലും എത്തിച്ചത്. ഗുരുവായൂര് ദേവസ്വം ബോര്ഡ് ഇംഗ്ലീഷ് മീഡിയം സ്കൂളിലെ യുകെജി വിദ്യാര്ത്ഥിനി ശ്രദ്ധ. എസ് ആണ് കൃഷ്ണനായി വേഷമിട്ടത്. കൃഷ്ണനാട്ടം കലാകാരനും ദേവസ്വം ജീവനക്കാരനുമായ അച്ഛന് സുമേഷിന്റെ നിര്ദ്ദേശങ്ങളും ശ്രദ്ധയുടെ കൃഷ്ണവേഷം പൂര്ണതയിലെത്തിക്കാന് സഹായിച്ചു. ഗുരുവായൂര് സ്വദേശിനി കൂടിയായ നീതു ബിനീഷാണ് യശോദയ്ക്കും കൃഷ്ണനും ചമയം ഒരുക്കിയത്.